Diari Oficial de la Generalitat Valenciana


Sumari del DOGV 3002, del 29-05-1997 (1997/7768)

ORDRE de 9 de maig de 1997, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1997.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3002

Data del DOGV
:   29-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7768


Data del document
:   09-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 de maig de 1997, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1997.
  
La Generalitat Valenciana, segons estableix l'article 31.4 de l'Estatut d'Autonomia de la Comunitat Valenciana, té competència exclusiva en matèria de cultura. Basant-se en això, resulta oportú ajudar a la consolidació creativa i industrial de les empreses editorials valencianes dedicades a la producció editorial en qualsevol de les dues llengües oficials de la Comunitat Valenciana.
  
Fent ús de les atribucions que em confereix l'article 35 de la Llei de la Generalitat Valenciana 5/83, de 30 de desembre, de Govern Valencià,
  
  
  
ORDENE
  
  
Primer
  
Es convoca la concessió d'ajudes per a la producció editorial valenciana per a 1997, i s'aproven les bases per les quals es regeix i el model d'instància, que s'inclouen com a annexos I i II en aquesta ordre.
  
  
Segon
  
Aquestes ajudes aniran a càrrec de l'aplicació pressupostària 18.22.362.68.789.06, dins de la línia de subvenció 407/000/97, denominada ajuda a la producció editorial de la Comunitat Valenciana.
  
L'import global màxim de les ajudes serà de 33.791.758 de pessetes.
  
  
  
Disposicions finals
  
  
Primera
  
Es faculta la directora general de Promoció Cultural, Museus i Belles Arts perquè, per delegació del conseller de Cultura, Educació i Ciència, adopte les mesures necessàries per a l'aplicació, desplegament i resolució de concessió de les ajudes establides.
  
  
  
Segona
  
Aquesta ordre entrarà en vigor el mateix dia de la seua publicació en Diari Oficial de la Generalitat Valenciana.
  
  
Tercera
  
Contra aquesta ordre, que posa fi a la via administrativa, es podrà presentar un recurs contenciós administratiu, en el termini de dos mesos des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
La interposició del recurs requerirà la comunicació prèvia a aquest òrgan.
  
Tot això, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.
  
  
València, 9 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
  
ANNEX I
  
  
Bases per a la concessió d'ajudes per a la producció editorial valenciana per a 1997
  
  
Primera. Requisits per a la concessió d'ajudes
  
a) Seran objecte d'ajudes tots els llibres en qualsevol de les dues llengües oficials de la Comunitat Valenciana, publicats per empreses editorials comercials amb seu social a la Comunitat Valenciana, que siguen comercialitzats a través de llibreries, tinguen el preu de venda al públic no superior a 5.000 pessetes i se'ls haja atorgat el número de depòsit legal durant els anys 1996 o 1997, sempre que no s'hagen acollit a aquesta ajuda al llarg de 1996.
  
b) Les obres que aspiren a l'ajuda hauran de ser primeres edicions, o bé reedicions de títols d'una edició anterior, feta per la mateixa editorial o per altres, que date de 25 anys o més. Així mateix, hauran de tenir un tiratge mínim de 1.000 exemplars i un màxim de 2.000 i un mínim de 50 pàgines per exemplar, llevat dels llibres infantils.
  
c) Com a contraprestació de l'ajuda rebuda, l'editor beneficiari estarà obligat a lliurar a la Conselleria de Cultura, Educació i Ciència els exemplars de l'obra objecte d'ajuda de la forma que s'indica tot seguit:
  
a) Llibres editats en valencià: 250 exemplars de les obres el preu de venda al públic de les quals siga inferior a 2.000 pessetes i 100 exemplars de les obres el preu de venda al públic de les quals oscil·le entre 2.000 i 5.000 pessetes. En els dos casos la Conselleria de Cultura, Educació i Ciència concedirà a aquestes obres una ajuda equivalent al 80% del seu preu de venda al públic sense IVA.
  
b) Llibres editats en castellà: 125 exemplars de les obres el preu de venda al públic de les quals siga inferior a 2.000 pessetes i 50 exemplars de les obres el preu de venda al públic de les quals oscil·le entre 2.000 i 5.000 pessetes. En els dos casos la Conselleria de Cultura, Educació i Ciència concedirà a aquestes obres una ajuda equivalent al 80% del seu preu de venda al públic sense impost sobre el valor afegit (IVA).
  
c) Es concediran ajudes dins del termini indicat en la base tercera, mentres hi haja disponibilitat de l'import global amb què estan dotades aquestes ajudes.
  
  
Segona. Supòsits exclosos
  
a) Tots els llibres de text sense excepció, de qualsevol nivell o tipus d'ensenyament; els llibres d'exercicis i pràctiques i les claus d'exercicis corresponents i els llibres del professor, i també enciclopèdies i diccionaris.
  
b) Els llibres d'editorials privades que estiguen realitzats en coedició amb alguna institució o organisme públic o privat.
  
c) Les obres editades en fascicles.
  
d) Els llibres conceptuats com de bibliòfils.
  
e) Totes les edicions facsímils sense excepció, qualsevol que siga la seua temàtica o tipologia.
  
f) Els llibres en els que la il·lustració (gravats, fotografies, etc.) predomine sobre el text o constituïsca un suport o complement important d'aquest.
  
g) Els llibres publicats per associacions, fundacions i altres institucions públiques o privades sense finalitat de lucre, encara que figuren inscrites en el Registre d'Empreses Editorials. Igualment, els llibres editats pels autors i els que no siguen vendibles.
  
h) Les obres que, editades per clubs del llibre i empreses similars, són assequibles als seus socis o adherits, i els editats expressament per a la venda a terminis.
  
i) Els àlbums, retallables, llibres de pintar i acolorir, quaderns de cal·ligrafia i exercicis, i en general tots aquells en què s'haja de treballar.
  
j) Els llibres de partitures musicals.
  
k) Els catàlegs d'exposicions.
  
l) Els llibres d'informàtica.
  
m) Les obres plurilingües en què el text de base no siga el valencià o el castellà.
  
Tercera. Sol·licituds
  
a) El termini de presentació de sol·licituds començarà l'endemà de la publicació d'aquesta ordre en Diari Oficial de la Generalitat Valenciana i acabarà el 31 d'octubre de 1997. Els terminis que acaben en dies inhàbils, així com els dissabtes i els dies 24 i 31 de desembre o qualsevol altre que es declare inhàbil, s'entendrà prorrogat fins al primer dia hàbil següent.
  
  
b) Es concediran ajudes mentre hi haja disponibilitat de l'import destinat a aquesta convocatòria.
  
c) Podran presentar sol·licituds les empreses mercantils del sector editorial, ja siguen persones jurídiques o físiques legalment constituïdes. La sol·licitud haurà de formalitzar-se segons el model inclòs en l'annex II d'aquesta ordre, i ha d'estar acompanyada de la documentació següent:
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és persona jurídica fotocòpia compulsada del document públic que acredite la seua constitució, així com la documentació que acredite la representació que té la persona que signa la sol·licitud i la fotocòpia compulsada del seu document nacional d'identitat.
  
2. Fotocòpia compulsada del codi d'identificació fiscal (CIF) o del número d'identificació fiscal, segons siga el sol·licitant persona jurídica o física.
  
3. Un exemplar de l'obra per a la qual es sol·licita l'ajuda.
  
4. Certificat del tiratge de l'esmentada obra, expedit per l'impressor.
  
5. Fotocòpia compulsada de l'exemplar per a l'interessat de la sol·licitud per part de l'impressor de la inscripció del llibre en l'oficina del depòsit legal.
  
6. Acreditar, en el moment de sol·licitar la subvenció, que l'editorial es troba al corrent de les seues obligacions tributàries, inclòs l'impost d'activitats econòmiques, i davant la Seguretat Social, referida als 12 mesos anteriors a la sol·licitud de la subvenció, en els termes previstos en l'Ordre de la Conselleria d'Economia i Hisenda de 30 de maig de 1996 (DOGV de 21 de juny de 1996).
  
d) Les instàncies de sol·licitud es facilitaran als interessats a la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València.
  
e) Les sol·licituds es podran presentar al Registre General de la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València o per qualsevol dels mitjans que estableix l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
f) Si la sol·licitud no té les dades exigides o falta documentació complementària, es requerirà a l'interessat que en el termini de 10 dies esmene els defectes, amb l'advertiment de l'arxiu de la sol·licitud si no ho fa.
  
  
Quarta. Resolució de les sol·licituds d'ajuda
  
a) El Servei del Llibre, Arxius i Biblioteques de la Direcció General de Promoció Cultural, Museus i Belles Arts realitzarà la instrucció de l'expedient corresponent, i amb l'informe pertinent elevarà les propostes a la directora general de Promoció Cultural, Museus i Belles Arts.
  
b) L'ordre de recepció de sol·licituds constituirà el criteri prioritari per part d'aqueix servei per a la instrucció de l'expedient corresponent.
  
c) Les editorials podran rebre ajudes fins un màxim de 5.000.000 de pessetes si la seua producció està editada en valencià y de 2.500.000 pessetes si la seua producció està editada en castellà.
  
d) Examinades les obres per l'esmentat servei, la directora general de Promoció Cultural, Museus i Belles Arts, per delegació del conseller de Cultura, Educació i Ciència, resoldrà la concessió d'aquestes ajudes si les obres compleixen les condicions exigides per aquestes bases, tot això dins les previsions pressupostàries consignades a aquest efecte. La resolució adoptada per la directora general serà notificada a l'editor.
  
  
Cinquena. Forma de pagament i obligacions dels beneficiaris
  
S'efectuarà un únic pagament per cadascun dels títols presentats i concedits i després d'haver comprovat que els beneficiaris han complit les obligacions següents:
  
a) Lliurar els exemplars de l'obra objecte de subvenció, després de la notificació per part de la Conselleria de Cultura, Educació i Ciència, en el termini de 30 dies comptadors des de la recepció d'aquesta.
  
b) El lliurament dels exemplars es farà als centres de recepció que especifique la notificació.
  
c) El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
d) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.
  
  
Sisena
  
Tota alteració de les condicions que s'han tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions regulades en aquesta convocatòria en cap cas no podrà ser d'una quantia que, sol o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.
  
  
Setena
  
Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció, en els casos següents:
  
a) Obtenir la subvenció sense complir les condicions requerides per a això.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit previst en el paràgraf segon de l'apartat anterior, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.
  
  
Vuitena
  
Quan en l'exercici de les funcions d'inspecció o control es deduïsquen indicis de la incorrecta obtenció, ús o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius o qualsevol altre document relatiu a les operacions en què es manifesten aquests indicis.
  
  
  
ANNEX II
  
  
(Nom i cognoms) ... amb DNI núm. ..., en representació de l'editorial ..., amb domicili a ... , codi postal ..., carrer ..., núm. ..., telèfon ..., inscrita en el Registre d'Empreses Editorials amb el núm. ..., d'acord amb l'Ordre de la Conselleria de Cultura, Educació i Ciència per a la concessió d'ajudes a la producció editorial valenciana per a 1997,
  
  
EXPOSE:
  
  
Primer
  
Que l'empresa editorial que represente ha editat en valencià/castellà una obra amb les característiques següents:
  
Títol del llibre: ... Autor:... Pseudònim:... Col·lecció:... Núm.:..
  
Nre. de pàgines:... Format:... Enquad.:... Il·lustracions en color:.. En b/n:... Preu de venda al públic: ... Tiratge declarat:... Depòsit legal:... Núm. ... d'edició:... Primera edició any: ... ISBN: ...
  
  
Segon
  
Que l'obra compleix els requisits estipulats per a acollir-se a l'ajuda institucional a obres editades en valencià o castellà.
  
  
  
Tercer
  
Juntament amb la sol·licitud s'adjunta la documentació següent:
  
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és persona jurídica, fotocòpia compulsada del document públic que n'acredite la constitució, així com la documentació que acredite la representació que té la persona que signa la sol·licitud i la fotocòpia compulsada del seu document nacional d'identitat.
  
2. Fotocòpia compulsada del CIF o del NIF, segons siga el sol·licitant persona jurídica o física.
  
3. Un exemplar de l'obra per a la qual se sol·licita l'ajuda.
  
4. Certificat del tiratge de l'esmentada obra, expedit per l'impressor.
  
5. Fotocòpia compulsada de l'exemplar per a l'interessat de la sol·licitud per part de l'impressor de la inscripció del llibre en l'oficina del depòsit legal.
  
6. Acreditació que l'editorial està al corrent de les seues obligacions tributàries, inclòs l'impost d'activitats econòmiques, i davant la Seguretat Social.
  
  
Quart
  
Que l'editorial, pel fet de participar en el concurs, accepta totes les condicions que estableixen les bases, que regulen aquesta ajuda.
  
  
Per això,
  
  
SOL·LICITE:
  
Rebre l'ajuda per a aquesta obra en les condicions que preveu l'Ordre.
  
..., ... d... de 1997
  
(Firma)
  
  
CONSELLERIA DE CULTURA, EDUCACIÓ I CIÈNCIA. DIRECCIÓ GENERAL DE PROMOCIÓ CULTURAL, MUSEUS I BELLES ARTS